b'\n_START_ARTICLE_\nK\xc3\xa4osulane (perekond)\n_START_SECTION_\nLevila\n_START_PARAGRAPH_\nK\xc3\xa4osulased on levinud Euroopas, L\xc3\xa4\xc3\xa4ne-Aasias ja Loode-Aafrikas. Parasv\xc3\xb6\xc3\xb6tmes pesitsevad k\xc3\xa4osulased on r\xc3\xa4ndlinnud, talvituvad ekvatoriaalses ja l\xc3\xa4hisekvatoriaalses Aafrikas ning Edela- ja L\xc3\xb5una-Aasias.\n_START_SECTION_\nKirjeldus\n_START_PARAGRAPH_\nNad asustavad p\xc3\xb5\xc3\xb5sastikke, puistuid ja metsi._NEWLINE_V\xc3\xa4limuselt sarnanevad nad roolindude, p\xc3\xb5\xc3\xb5salindude ja lehelindudega. Neil on kollane v\xc3\xb5i helehallikas alapool ja rohekas v\xc3\xb5i pruunikas \xc3\xbclapool. Neile on tunnuslik hele valjasriba. Teistest p\xc3\xb5\xc3\xb5salindudest eristab neid pisut laiem nokat\xc3\xbcvik ja nurgelisem saba._NEWLINE_K\xc3\xa4osulased on putuktoidulised, kuid m\xc3\xb5nikord s\xc3\xb6\xc3\xb6vad marju ja seemneid._NEWLINE_Laulus matkivad nad osavalt teiste lindude h\xc3\xa4\xc3\xa4li.\n_START_SECTION_\nTaksonoomia\n_START_PARAGRAPH_\n2004 avaldati ajakirjas "British Birds" uurimus, mille kohaselt on k\xc3\xa4osulase perekond roolinnu perekonna suhtes paraf\xc3\xbcleetiline r\xc3\xbchm. T\xc3\xa4psemalt \xc3\xb6eldes jaguneb k\xc3\xa4osulase perekond kaheks alamperekonnaks, mida nimetatakse Hippolais ja Iduna, kummaski 4 liiki. Sealjuures on alamperekond Iduna roolinnu perekonnaga l\xc3\xa4hemalt sugulane kui alamperekonnaga Hippolais._NEWLINE_See artikkel p\xc3\xb5hines 1997. aasta andmetel, millest l\xc3\xa4htudes arvas Hollandi Linnus\xc3\xbcstemaatika Komitee alamperekonna Iduna 4 liiki juba 1998 roolinnu perekonda. Kuid Briti Ornitoloogide Liidu Linnuvaatluskomitee, mis vastutab k\xc3\xb5igi Suurbritannias kohatud lindude s\xc3\xbcstemaatika eest, taastas need liigid k\xc3\xa4osulase perekonda, mitte et komitee oleks seda lahendust l\xc3\xb5plikuks pidanud, sest DNA uuringute tulemusi kahtluse alla ei seatud, vaid komitee hinnangul vajab see k\xc3\xbcsimus edasist uurimist ja senikauaks on otstarbekas s\xc3\xa4ilitada senikehtinud s\xc3\xbcstemaatika._NEWLINE_V\xc3\xa4lja on toodud argument, et linnulaulu p\xc3\xb5hjal pole k\xc3\xa4osulaseid ja roolinde v\xc3\xb5imalik eristada.'